Gedagte vir die dag: Jesus haal Jesaja “verkeerd” aanDie Gees van die Here is op My omdat Hy My gesalf het om die evangelie aan armeste verkondig. Hy het My gestuur om vrylating vir gevangenes uit te roep en herstel van gesig vir blindes, om onderdruktes in vryheid uit te stuur, om die genadejaar van die Here aan te kondig. (Lukas 4:18-19) Ek hoop jy is gereed, vandag gaan ons diep delf in God se Woord. Soms lees ons bo-oor soveel interessanthede in die Bybel en mis op dié manier wonderlike waarhede en skatte direk van God se hart. In vandag se teksgedeelte lees Jesus hier ’n gedeelte uit die Ou Testament, naamlik Jesaja 61:1-2. Wat baie interessant is, is dat Hy ’n belangrike deel van die Jesaja-teks uitlaat wat die Jode maar alte goed geken het. Hy laat die gedeelte “… die dag waarop ons God sy vyande straf …” uit wanneer Hy Jesaja aanhaal. Hy het dit met ’n goeie rede gedoen. Die tyd van God se seën het met Jesus se eerste koms na die aarde aangebreek het. Die tyd van straf sal aanbreek met sy terugkeer. Sy hoorders het die teenoorgestelde van die Messias verwag. Hulle het gedink dat Hy eers hulle vyande sou vernietig, en daarna God se seën sou bring. Om alles te kroon vertel Jesus hierna van ’n aantal nie-Jode wat God se genade beleef het. Dit was een te veel vir die Jode: eers haal Jesus Jesaja volgens hulle “verkeerdelik” aan en toe vertel Hy vir hulle God se genade is nie net vir hulle, die Jode, bedoel nie. Almal in die sinagoge was woedend en hulle het Jesus uit die dorp weggejaag. Hulle wou Hom selfs van die rand van ’n berg afgooi, maar ons lees dat Jesus tussen hulle deurgeloop en weggegaan het. Ons is maar dikwels soos die Jode van destyds, en wil God se genade net vir onsself opeis. Ons kan nie insien hoe ’n persoon wat nie soos ons lyk of dink of iemand wat dalk die een of ander vreeslike sonde gedoen het ook ’n begenadigde van God kan wees nie. God se genade was egter genoeg vir ons toe ons Hom aangeroep het, waarom dan nie vir ander nie? God kyk anders na mense, Hy kyk na ons in groot liefde, ons moet sy voorbeeld volg wanneer ons na ander kyk.